**Ohje varhaiskasvatuslain 57 a § mukaisesta ilmoitusvelvollisuudesta henkilökunnalle (koskee myös yksityistä varhaiskasvatusta)**

**Ilmoitusvelvollisuus koskee seuraavia työntekijöitä:**

varhaiskasvatuksen opettajaa (§26)

varhaiskasvatuksen lastenhoitajaa (§28)

perhepäivähoitajaa (§29)

varhaiskasvatuksen erityisopettajaa (§30)

(31 § koskee päiväkodin johtajaa, hänellä ei ole ilmoitusvelvollisuutta)

**Missä tapauksessa ilmoitus tehdään**

Lapsen varhaiskasvatuksen toteuttamisessa ilmenee epäkohtia tai sen uhkia.

**Kenelle ilmoitetaan?**

Perhepäivähoidon osalta ilmoitus perhepäivähoidonohjaajalle.

Päiväkotien osalta päiväkodinjohtajalle.

**Ilmoituksen muoto**

Ilmoitus on tehtävä kirjallisesti. Tähän ei ole olemassa määrämuotoa tai erillistä lomaketta vaan käytetään vapaamuotoista ilmoitusta.

Tekstistä on käytävä ilmi, että kyse on 57§ mukaisesta ilmoituksesta, mitä epäkohtaa asia koskee, mikä on toimipaikka, ilmoituksen tekijän nimi, allekirjoitus ja yhteystiedot, mihin toimitetaan tieto ryhdyttyihin toimenpiteisiin ilmoituksen johdosta**.**

**Toimet ilmoituksen johdosta**

Perhepäivähoidon ohjaajan tai päiväkodinjohtajan (koskee myös yksityistä palveluntuottajaa) on ilmoitettava välittömästi oman alueen aluejohtajalle ja varhaiskasvatusjohtajalle saapuneesta ilmoituksesta.

Toimet epäkohdan korjaamiseksi on käynnistettävä välittömästi ilman tarpeetonta viivästystä**.**

**Ilmoitukset säilytetään ao. yksikössä ilmoituksen tekemisestä seuraavan vuoden loppuun asti.**

**Ohjeen nähtävillä pito/jakelu**

Tämä ohje on pidettävä julkisesti nähtävänä 6.7.2021 alkaen kaupungin virallisella ilmoitustaululla.

Ohje on jaettu esimiesjakelulla 6.7.2021 varhaiskasvatuksen esimiehille ja yksityisille varhaiskasvatuksen tuottajille ja he ovat velvollisia välittömästi edelleen jakamaan ohjeen henkilökunnalle, joita ilmoitusvelvollisuus koskee.

Ohje laitetaan myös kaupungin varhaiskasvatuksen nettisivuille.

**Tämä ohje on voimassa 1.8.2021.**

**Liitteenä lakiteksti**

**Seinäjoella 6.7.2021**

**Aija-Marita Näsänen**

**Varhaiskasvatusjohtaja**

**Liite:**

57 a § [(4.6.2021/453)](https://www.finlex.fi/fi/laki/ajantasa/2018/20180540#a4.6.2021-453)

Henkilökunnan ilmoitusvelvollisuus

Lain 26–30 §:ssä tarkoitettuun varhaiskasvatushenkilöstöön kuuluvan on toimittava siten, että lapsen varhaiskasvatus toteutetaan tässä laissa edellytetyllä tavalla.

Edellä 1 momentissa tarkoitetun työ- tai virkasuhteisen henkilön on ilmoitettava viipymättä varhaiskasvatuksen toimipaikan toiminnasta vastaavalle henkilölle, jos hän tehtävissään huomaa epäkohdan tai ilmeisen epäkohdan uhan lapsen varhaiskasvatuksen toteuttamisessa tässä laissa säädetyn mukaisesti. Ilmoitus tulee tehdä kirjallisesti. Ilmoituksen vastaanottaneen henkilön on ilmoitettava asiasta varhaiskasvatuksen johtavalle viranhaltijalle.

Ilmoitus voidaan tehdä salassapitosäännösten estämättä, jos se on välttämätöntä ilmoitusvelvollisuuden täyttämiseksi ja epäkohdan tai ilmeisen epäkohdan uhan poistamiseksi.

Varhaiskasvatuksen järjestäjän ja tuottajan on tiedotettava henkilöstölleen ilmoitusvelvollisuudesta ja sen käyttöön liittyvistä asioista. Ilmoitusvelvollisuuden toteuttamista koskevat menettelyohjeet on laadittava kirjallisena ja pidettävä julkisesti nähtävillä. Ilmoituksen tehneeseen henkilöön ei saa kohdistaa kielteisiä vastatoimia ilmoituksen seurauksena.

Tässä pykälässä tarkoitetut ilmoitukset säilytetään, kunnes vuosi on kulunut sen kalenterivuoden päättymisestä, jona ilmoitus tehtiin.

*L:lla*[*453/2021*](https://www.finlex.fi/fi/laki/smur/2021/20210453)*lisätty 57 a § tulee voimaan 1.8.2021.*

57 b § [(4.6.2021/453)](https://www.finlex.fi/fi/laki/ajantasa/2018/20180540#a4.6.2021-453)

Toimenpiteet ilmoituksen johdosta

Edellä 57 a §:n 2 momentissa tarkoitetun ilmoituksen vastaanottaneen varhaiskasvatuksen toimipaikan toiminnasta vastaavan henkilön tulee ilman aiheetonta viivytystä käynnistää tarvittavat toimet epäkohdan tai ilmeisen epäkohdan uhan poistamiseksi.

Jos epäkohtaa tai ilmeisen epäkohdan uhkaa ei pystytä itsenäisesti poistamaan varhaiskasvatuksen toimipaikassa, on varhaiskasvatuksen johtavan viranhaltijan annettava asiassa tarpeellista ohjausta ja neuvontaa epäkohdan tai ilmeisen epäkohdan uhan poistamiseksi.

Varhaiskasvatuksen johtavan viranhaltijan on ilmoitettava asiasta edelleen aluehallintovirastolle tai Sosiaali- ja terveysalan lupa- ja valvontavirastolle, jos epäkohtaa tai ilmeisen epäkohdan uhkaa ei 1 ja 2 momentissa mainituista toimenpiteistä huolimatta poisteta. Ilmoitus voidaan tehdä salassapitosäännösten estämättä, jos se on välttämätöntä asian käsittelemiseksi ja epäkohdan tai ilmeisen epäkohdan uhan poistamiseksi.

Aluehallintovirasto tai Sosiaali- ja terveysalan lupa- ja valvontavirasto voi antaa määräyksen epäkohdan poistamiseksi ja päättää sitä koskevista lisätoimenpiteistä siten kuin 58 §:ssä säädetään.

Ilmoituksen tehneellä henkilöllä on kohtuullisen ajan kuluessa oikeus saada tietää mihin toimenpiteisiin ilmoituksen johdosta on ryhdytty.

Jos varhaiskasvatustoimintaa epäkohdan tai ilmeisen epäkohdan uhan poistamiseksi muutetaan ja muutoksella on erityistä merkitystä lapsen kasvun ja kehityksen kannalta, on varhaiskasvatustoiminnan muutoksesta ilmoitettava muutoksen kohteena olevan lapsen vanhemmalle tai muulle huoltajalle.

*L:lla*[*453/2021*](https://www.finlex.fi/fi/laki/smur/2021/20210453)*lisätty 57 b § tulee voimaan 1.8.2021.*